**Poštovane srednjoškolke i srednjoškolci,**

**Već drugu godinu zaredom Udruga za konkurentnost i proaktivno djelovanje mladih Kompas organizira Impact Academy, višednevnu edukaciju koja je u svojoj prvoj godini bila namijenjena članovima savjeta mladih, a od ove godine fokus stavljamo na Vas - učenike srednjih škola.**

Udruga Kompas osnovana je s ciljem razvoja educiranog i sofisticiranog hrvatskog društva koje će svojim znanjem i vještinama biti konkurentno ne samo na domaćem, već i na europskom te svjetskom tržištu rada. Članovi Udruge nastoje potaknuti unaprijeđenje međuljudskih odnosa, poštivanje različitosti i umrežavanje s ciljem jačanja kompetencija mladih. Kao ključan medij u jačanju uloge mladih u društvu detektirali su upravo savjete mladih koji svojim djelovanjem utječu na položaj mladih.

Iako je osnovana prije nepune dvije godine, djelovanje Udruge Kompas prepoznato je na nacionalnoj i europskoj razini. U lipnju ove godine članovi Kompasa, delegirani od strane Europskog ureda za informiranje u Republici Hrvatskoj, predstavljali su RH sudjelujući na najvećoj konferenciji za mlade *European Youth Event* u Strasbourgu.

U organizaciji Europskog parlamenta, EYE je okupio više od 8000 mladih iz čitave Europe kako bi tijekom dvodnevne konferencije raspravljali o aktualnim temema i problemima s kojima se susreću mladi u Europskoj uniji.

Nastavljajući dobru praksu stečenu projektom Impact Academy 2017 i upotpunivši je novim iskustvima, ove su godine članovi Udruge Kompas obogatili Impact Academy novim temama i sadržajima. Impact Academy 2018, smješten u Karlovcu, započet će **25. listopada, a trajat će sve do 28. listopada 2018.** Čitav se projekt sastoji od dva dijela: prvi je dio posvećen Vama, učenicima srednjih škola, a drugi studentima i članovima savjeta mladih. U dogovoru i sukladno interesu možemo osigurati Vaše sudjelovanje i na programu u subotu 27. listopada.

Sudionici Akademije i ove godine mogu očekivati stručne govornike iz ciljanih područja politika za mlade, izgradnje civilnog društva te aktivnog građanstva. Osim toga, održane će biti i edukativne radionice za političku pismenost koje će za cilj imati upoznati polaznike s temeljnim konceptima važnima za razumijevanje i analiziranje suvremenih političkih koncepata na lokalnoj i nacionalnoj, EU te globalnoj razini.

Impact Academy su u njegovu prvom izdanju poduprijeli i sponzorirali Ministarstvo znanosti i obrazovanja, Ministarstvo regionalnog razvoja i fondova Europske unije, Ministarstvo za demografiju, obitelj, mlade i socijalnu politiku, Ured zastupnice u Europskom parlamentu Ivane Maletić, Ured za informiranje u RH, Grad Karlovac, Karlovačka županija, Savjet mladih Karlovačke županije i brojni drugi. Ove je godine projekt dobio veliku podršku i od strane programa Erasmus +, čijim je sredstvima djelomično sufinanciran.

Ovom prilikom obraćamo Vam se te Vas pozivamo da nam se pridružite i postanete dijelom projekta Impact Academy 2018.

*Učenicima je sudjelovanje na konferenciji u potpunosti besplatno!*

Za više informacija o projektu, slobodno nam se obratite putem e-mail adrese ili na sljedeće brojeve mobitela:

Renato Bukovac 091/ 9000 – 240

Stella Žaja 091/ 4144 – 870

U privitku dostavljamo i raspored događanja.

Vidimo se!

Srdačan pozdrav,

Stella Žaja